《程氏寻乐斋》
元代·成廷圭

当时弄月与吟风，一代高人自不同。伊洛源头无别派，孔颜心上有全功。

岁寒只在箪瓢内，春色还归杖履中。今日看君能到此，不须重问爱莲翁。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。